Vonke spat oor SAL-sakereddingDeur Jan-Jan Joubert en African News Agency Die minister van openbare ondernemings, Pravin Gordhan (Foto: Ntswe Mokoena/GCIS) Sakeredders van die Suid-Afrikaanse Lugdiens wil meer geld hê, maar Pravin Gordhan soek eers ŉ reddingsplan. Die vonke het Vrydag behoorlik gespat tussen die minister van openbare ondernemings, Pravin Gordhan, die sakeredders belas met die redding van Suid-Afrikaanse Lugdiens (SAL) en parlementslede oor die toekoms van die SAL en sy filiale. Sakeredders het aangevoer dat ŉ gebrek aan befondsing hul werksaamhede aansienlik benadeel. Gordhan het egter hul bestedingsbesluite en hul toekomsplanne vir die lugredery bevraagteken. Gordhan het die vergadering grootliks gebruik om uit te wys dat die R50 miljard wat die publiek sedert 2003 as reddingsboeie vir die SAL verskaf het, nie op ŉ standhoudende lugdiens uitgeloop het nie. “Likwidasie van die SAL is nie vir die regering ŉ opsie nie. Dit is die regering se doel is om ŉ kleiner, nuwe lugdiens daar te stel as ŉ nasionale bate met deelname en aandeelhouding deur die private sektor en die meerderheidsaandeel deur die staat,” het Gordhan gesê. Pravin Gordhan. Foto: Jairus Mmutle/GCIS Siviwe Dongwana, een van die sakeredders, het aan die komitee gesê wanneer ŉ sukkelende onderneming herstruktureer word, is dit noodsaaklik om vooraf te weet hoeveel geld beskikbaar is en dit betyds te ontvang. “Anders word dit noodgedwonge ŉ likwidasieproses.” Hy sê die uitbreking van Covid-19 en die gevolglike onderbreking in die lugvaartbedryf het dit onmoontlik gemaak vir hulle om betyds die sakereddingsplan voor te lê. Hy sê ook die sakereddingsproses het amper onmoontlik geraak toe die regering op 10 April die sakeredders se versoek vir meer befondsing van die hand gewys het. In antwoord hierop het Gordhan gesê die sakeredders het R5,5 miljard gehad om mee te werk. “Ons wag steeds vir ŉ omvattende plan wat die herlewing van die lugredery uiteensit. Eers wanneer ons weet waarvoor die geld aangewend sal word, kan ons nog befondsing beskikbaar stel. Dis nie dat ons nie die plan ondersteun nie. Ons hét nie ŉ plan om te ondersteun nie.” Die onderskeie politieke partye stem nie saam oor die SAL se lot nie. Die DA meen die SAL moet geprivatiseer word en/of dat die bates verkoop word. Die party meen die sakereddingspraktisyns het onwettig opgetree. Die EFF het op sy beurt onderneem om kriminele klagtes teen die sakeredders in te dien en wantrou Gordhan ook. Die EFF meen Gordhan wou van die begin af die lugdiens verkoop, moontlik aan mense wat donateurs van die CR 17-veldtog tydens die verkiesing van pres. Cyril Ramaphosa tot ANC-leier was. Die EFF meen die SAL kan gered word. ANC-LP’s het beweer die sakereddingspraktisyns probeer net soveel geld as moontlik maak. Die sakeredders moet teen 26 Mei skriftelik antwoorde verskaf op vrae wat na die mening van LP’s nie beantwoord is nie.